Okresná prokuratúra Nitra 
Damborského 1, 949 99 Nitra 1

Sp. zn. : 2 Pv 529/10/4403	Nitra, 19.2.2013
EEČ : 2-32-23-2013

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
1./ dňa 10.06.2010 v Nitre, v predajni HTK Mobile, s.r.o., so sídlom v Nitre, Štúrova 12, predložil splnomocnenie v mene konateľa spoločnosti Unitservice, s.r.o., XXXXX, na základe ktorého uzatvoril so spoločnosťou Orange Slovensko, a.s., so sídlom Bratislava tri Zmluvy o pripojení, ktorých predmetom boli 2 kusy mobilných telefónov Nokia E52, s telefónnymi číslami 0917 797554 a 0917 797558 a 1 kus mobilného telefónu Apple iPhone 3GS 16GB Black s telefónnym číslom 0917 797 528 v celkovej hodnote 1.500,- €, pomocou ktorých boli vykonané hovory do telekomunikačných sietí v celkovej sume 230,- €, čím spoločnosti Unitservice, s.r.o., so sídlom XXXXX, Námestie SNP 194/34, IČO: 36803863 vznikla škoda vo výške 1.426,70 €,
	2./ dňa 24.06.2010, v presne nezistenom čase v Bratislave, na Obchodnej ulici 22, podvodným spôsobom v mene spoločnosti MADHIM, s.r.o., so sídlom Mužla 234, uzavrel na predajnom mieste HTK Mobile, s.r.o., so sídlom Bratislava zmluvu o pripojení č. A5080964, ktorej predmetom bolo zapožičanie SIM karty č. 8942101 110024433971 s prideleným telefónnym číslom 0917 831576, SIM karty č. 8942101 110024433997 s prideleným telefónnym číslom 0917 831574, SIM karty č. 8942101 110024433989 s prideleným telefónnym číslom 0917 831575 a poskytovanie služieb s tým spojených a následne v ten istý deň uzatvoril k predmetnej zmluve Dodatky, ktorých predmetom bol predaj 1 kusu mobilného telefónu zn. Sony XXXXX, IMEI: 012332002733007 v hodnote 260,- €, 1 kus mobilného telefónu zn. Nokia E52, IMEI: 351996044156960 v hodnote 250,- € a 1 kus mobilného telefónu zn. Nokia E52, IMEI: 351996043081425 v hodnote 250,- € a to tak, že pri podpise zmluvy predložil občiansky preukaz č. EA636653 vystavený na meno XXXXX, nar. XXXXX, bytom XXXXX, Námestie Ármia Vámbéryho 53/7 a sfalšované splnomocnenie vystavené spoločnosťou MADHIM, s.r.o., ktoré oprávňovalo menovaného XXXXX uzatvoriť zmluvy so spoločnosťou Orange Slovensko, a.s., avšak vtedajší konateľ spoločnosti MADHIM, s.r.o. XXXXX, osobe XXXXX nikdy nevydal takéto splnomocnenie a teda XXXXX predložením falošného splnomocnenia vystaveného na jeho osobu na škodu cudzieho majetku seba alebo iného obohatil tým, že uviedol iného do omylu a spôsobil tak spoločnosti Orange Slovensko, a.s., so sídlom Prievozská 6/A, Bratislava, škodu v celkovej výške škody 929,47 €,
lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:
	Poverený príslušník vtedajšieho OR PZ, odboru skráteného vyšetrovania v Nitre  uznesením sp. zn. ORP-1793/1-OSV-NR-2010 zo dňa 05.08.2010 podľa § 199 odsek 1 Trestného poriadku začal trestné stíhanie pre prečin podvodu podľa § 221 odsek 1 Trestného zákona a následne vyšetrovateľ OR PZ, odboru kriminálnej polície v Nitre uznesením sp. zn. ORP-371/OEK-NR-2011 podľa § 206 odsek 1 Trestného poriadku vzniesol obvinenie XXXXX za prečin podvodu podľa § 221 odsek 1 Trestného zákona, ktorého sa mal dopustiť obvinený XXXXX na skutkovom základe uvedenom v bode 1./ výroku tohto uznesenia.
	Vyšetrovateľ OR PZ v Bratislave 1, odbor kriminálnej polície, oddelenie ekonomickej kriminality uznesením sp. zn. ORP-814/OEK-B1-2011 zo dňa 30.06.2011 podľa § 199 odsek 1 Trestného poriadku začal trestné stíhanie pre prečin podvodu podľa § 221 odsek 1 Trestného zákona spáchaného v súbehu s prečinom poškodzovania cudzích práv podľa § 375 odsek 1 písmeno a) Trestného zákona a následne uznesením totožnej spisovej značky zo dňa 06.08.2012 podľa § 206 odsek 1 Trestného poriadku vzniesol obvinenie pre prečin podvodu podľa § 221 odsek 1 Trestného zákona, ktorého sa mal dopustiť obvinený XXXXX na skutkovom základe uvedenom v bode 2./ výroku tohto uznesenia.
	Následne boli obe vyššie uvedené trestné veci uznesením vyšetrovateľa OR PZ, odboru kriminálnej polície v Nitra sp. zn. ORP-371/OEK-NR-2011 zo dňa 19.09.2012 podľa § 21 odsek 3 Trestného poriadku ( per analogiam ) s poukazom na § 18 odsek 1 Trestného poriadku spojené na spoločné konanie.      
	Preskúmaním na vec sa vzťahujúceho vyšetrovacieho spisu som zistila, že obvinený XXXXX bol dňa 21.10.2010 uznaný vinným zo zločinu úverového podvodu podľa § 222 odsek 1, odsek 3 písmeno a) Trestného zákona, za ktorý mu bol uložený trest odňatia slobody vo výmere troch rokov, pre výkon ktorého bol zaradený do ústavu na výkon trestu odňatia slobody s minimálnym stupňom stráženia. 
	Podľa § 215 odsek 2 písmeno a) Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.
	Trestný zákon za prečin podvodu podľa § 221 odsek 1 Trestného zákona stanovuje trestnú sadzbu trestu odňatia slobody až na dva roky.  
	S poukazom na tú skutočnosť, že dňa 21.10.2010 bol XXXXX právoplatne odsúdený k trestu odňatia slobody v trvaní troch rokov je zrejmé, že trest, ktorý mu hrozí za prečin podvodu podľa § 221 odsek 1 Trestného zákona je celkom bez významu popri treste, ktorý bol obvinenému už právoplatne uložený. 
	S poukazom na citované ustanovenie Trestného poriadku a na vyššie uvedené skutočnosti som rozhodla tak, ako je to uvedené vo výroku tohto uznesenia.
	Týmto rozhodnutím nie sú dotknuté práva poškodených domáhať sa náhrady škody zo strany obvineného v rámci občianskeho súdneho konania. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Adriana Kozárová
prokurátorka